C朗瞓過將床被拍賣 底價4萬幾
2024年04月02日 23:01
東網電視
更多新聞短片
C朗瞓過張床畀人拍賣。
上月國際賽期間葡萄牙作客斯洛文尼亞,結果淨吞兩蛋,近日負責接待葡軍間酒店宣布,將C朗瞓過張床攞出嚟拍賣,底價5,000歐元(約4.25萬港元),收益據講會撥歸慈善用途。
《24UR》報道,上星期接待葡萄牙嘅斯洛文尼亞酒店Grand Plaza Hotel,拍賣C朗瞓過將床,底價5,000歐元,畀球迷競投,酒店發聲明表示:「今次係一個獨特嘅活動,畀大家一個驚喜,讓所有球迷都可以參與,我哋唔知仲有冇機會再接待C朗。今次特別拍賣活動,我哋提供C朗瞓過嘅床,祝大家好運同成功參與。」
葡萄牙3月底踢過兩場國際熱身賽,先喺主場對瑞典,C朗等8位主力雖有入選但獲放假,葡萄牙大勝5比2,但之後作客斯洛文尼亞C朗就歸隊,隨隊作客,但就喺下半場連失2球輸0比2,C朗踢足全場,依家人哋波就贏咗,仲要將C朗瞓過嘅床攞出嚟拍賣,真係贏到盡。